Xerrades obertes sobre temes de muntanya.- Tots els cims de Catalunya
2024-11-05 19:00 - 20:30 (Europe/Madrid)
Tots els cims de Catalunya a càrrec d’Òscar Argudo, membre del comitè dels 100 cims de la FEEC i estudiós de les prominències dels cims.
Quants cims hi ha a Catalunya? Quina és la comarca més muntanyosa? Quina és l’alçada mitjana dels cims catalans? I quina relació tenen aquestes preguntes amb conegudes llistes de cims com els “3000 dels Pirineus”, els “cims comarcals” o els “100 cims”? Ho anirem descobrint durant la xerrada.
Virtual (Zoom) a les 19 h

Muntanya.- Serra del Catllaràs (Berguedà)
2024-11-09
Recorregut circular per la Serra de Catllaràs des del Santuari de Falgars. Pujarem des de santuari fins a la Creu del Catllaràs (1695 m), punt més alt del recorregut. Baixarem fins la Roca del Catllaràs entre mig de boscos de tardor i prats d’altura. Girarem cap a nord-est, en lleugera baixada, fins al pla del Joc de Pilota i, qui vulgui, podrà enfilar-se fins al Roc del Joc de Pilota amb vistes de 360º de tot el Pirineu Oriental. Baixant del Joc de Pilota ens podem acostar a la font de la Devesa Jussana per tornar al l’itinerari principal que ens mena al coll Fred. Girem a ponent i ens acostem al mirador del Roc de la Lluna, amb bones vistes de la vall del Llobregat i les muntanyes que l’envolten. Seguirem fins al Xalet del Catllaràs, refugi de muntanya dissenyat per Antoni Gaudí i de formes inconfusibles.
Deixem la pista principal i baixem de dret cap al nord per visitar dues de les mines que proliferaven al Catllaràs, la mina del Cable i la mina de l’Artiga de Capdevila. Seguim baixant, travessem el torrent de Vallfogona i, després d’una lleugera pujada, seguim el GR 4 a l’esquerra que ens durà de nou al Santuari de Falgars.
Distància: 17,78 km >> Desnivell: +/- 905 m >> Recorregut circular
Nivell de dificultat: Moderat. Mitja muntanya >> Temps efectiu: 6 h
Material: Roba i calçat de muntanya. Bastons de trekking, Aigua, esmorzar i dinar
Sortida en cotxes particulars. Trobada a les 6 h a l’aparcament del Parc Catalunya, davant Club de Tenis.
Inscripcions obertes a partir del 28 d’octubre ues.cat, app o presencialment a secretaria. Màxim 20 places.
Reunió informativa: Dijous 7 de novembre, a les 19 h a la UES.

Xerrades obertes sobre temes de muntanya.- El Parc Natural de Sant Llorenç del Munt i la Serra de l’Obac
2024-11-19 19:00 - 20:30
El Parc Natural de Sant Llorenç del Munt i la Serra de l’Obac a càrrec d’en Daniel Pons i Josep Canals, tècnics del parc en conservació i en ús públic, respectivament. Aquest any el nostre parc més proper, ha estat present als mitjans informatius; tenim ara una magnífica oportunitat per conèixer de primeríssima mà quin futur li espera, per poder-ne gaudir encara més.
Virtual (Zoom) a les 19 h

Muntanya.- Comanegra (La Garrotxa)
2024-11-23
Ruta circular que surt des del bonic poble de Beget. Seguirem el GR83 que puja fins al coll de Malrem, que fa frontera amb França. Des d’aquí seguirem la carena fins arribar al Puig de Comanegra de 1.557 m, un dels 100 cims essencials del Repte dels 100 cims de la FEEC.. Des del cim baixarem directament a la Bassa de Monars i per pista anirem a buscar un camí que baixa pel bosc per tornar cap a Beget.
Distància: 17,78 km >> Desnivell: +/- 1.100 m >> Recorregut circular
Nivell de dificultat: Moderat. Mitja muntanya >> Temps efectiu: 6 h
Material: Roba i calçat de muntanya. Bastons de trekking, Aigua, esmorzar i dinar
Sortida en cotxes particulars. Trobada a les 6 h a l’aparcament del Parc Catalunya, davant Club de Tenis
Preu: Socis/es: 25€ >> soci@web i no socis/es: 32€ (inclou les despeses de cotxe compartit)
Cal estar federat/ada o bé tramitar assegurança temporal obligatòria de dia.
Inscripcions obertes fins el 21/11 a ues.cat, app o presencialment a secretaria. Màxim 16 places.
Reunió informativa: Dijous 21 de novembre, a les 19 h a la UES.
Més informació
